Document ID: /roh_data/filtered/fineweb-2-filterrobots_roh.jsonl.gz/48510

Dapi il venderdi passà è l’istorgia da l’hotellaria en Engiadina Bassa per in chapitel pli ritga. Il venderdi è stà a Scuol l’ingiant da l’Hotel Villa Silvana e l’Hotel Villa Maria da Vulpera. Per passa 1,8 milliuns francs èn ils dus hotels or dal falliment da la Alpin Lodge Investment GmbH Vulpera ids a la banca cooperativa WIR.
Quai èn ils facts schurnalistics.
Mia perspectiva persunala
Per mai ha quest’istorgia dentant anc in’autra vart – quella persunala sco part da la famiglia Jaeger, che possedeva durant stgars 50 onns in dals dus hotels, la Villa Maria.
Igl era dal 1970 che mes geniturs Erich e Geraldine Jaeger èn vegnids per l’emprima giada en l’Engiadina Bassa ed han scuvert la Villa Maria. Quella fascheva part da l’imperi d’hotels da la famiglia Pinösch a Vulpera.
Da las duschas sin l'etascha a 14 puncts da Gault Millau
Mes geniturs han fatg da la pensiunetta cun duschas d’etascha in hotel cun renum, giasts fidels e 14 puncts en la bibla culinarica Gault Millau. Ils onns passavan ad in passar e plaun plaunet sa midavan las relaziuns economicas. Las forzas gievan al main ed en ils onns 2000 avessan mes geniturs gugent vendì la Villa Maria.
La vendita era dentant pir pussaivla il 2020. Lura è cumparì il cuschinunz austriac Johann Brugger. Cun sia Alpin Lodge Investment GmbH n’ha el betg be cumprà nossa Villa Maria, ma er l’hotel Villa Silvana a Vulpera. Success economic n'ha el dentant betg gì. Gia dus onns pli tard è sia societad ida en falliment – e cun ella la Villa Silvana e «nossa» Villa Maria.
Nagin commentari tar l'avegnir
Las duas villas èn tenor infurmaziuns actualas uss en il possess da la banca cooperativa WIR cun sedia principala a Basilea. Tge ch’i vegn a succeder cun ils dus hotels n’ha il represchentant da la banca betg vulì tradir a mai. Nagin commentari – e sco la regiun Engiadina Bassa vegn er jau a stuair star cun mirveglias tge che succeda en l’avegnir cun l'hotellaria a Vulpera.